Pa erken moord op twee kindersArgieffoto ŉ 33-jarige pa van Ladysmith het Donderdag in die hof erken hy het op 30 Mei sy twee kinders in hul beddens met ŉ mes doodgesteek. Lt.kol. Shooz Magudulela, woordvoerder van die KwaZulu-Natalse polisie, het gesê die pa, Mkhonzeni Bernard Mdladla, het in die Madadeni-hooggeregshof skuld beken op twee aanklagte van moord. “Mdladla het op 30 Mei omstreeks 20:00 na sy voormalige vriendin se huis in die Gudlintaba-gebied in St. Chads gegaan, waar die kinders, wat vier en ses jaar oud is, in hul beddens geslaap het,” het Magudulela gesê. ŉ Onderonsie het ontstaan en die kinders se ma en ouma wat by die huis was, het glo uit vrees vir Mdladla weggekruip. “Mdladla is na die kinders se kamer, waar hy hulle met ŉ mes in die nek en maag gesteek het voordat hy gevlug het,” het Magudulela gesê. Bongukwenza Mlungiseni Mdladla (4) en Thandiwe Lusanda Madladla (6) is op die toneel dood. Mdladla is ŉ dag ná die moorde in die Ladysmith-sakesentrum in hegtenis geneem. Hy sal Vrydag gevonnis word.